สุดยอดเอสเอ็มอี
โดย...ชัตนวรี
2 ต.ค. 2558

โดย...ชัตนวรี 
มีข่าวมาเชิญชวนไปเที่ยวชม “ตลาดคลองผดุงกรุงเกษม” ข้างทำเนียบรัฐบาล ภายใต้ชื่องาน “สุดยอด SMEs ของดีทั่วไทย” กำหนดจัดงานระหว่างวันที่ 2-25 ต.ค. 2558 และงาน “นวัตกรรมและเทคโนโลยีไทยเพื่อ SMEs” กำหนดจัดงานระหว่างวันที่ 3-25 ต.ค. 2558 เวลา 10.00-19.00 น. 
ไฮไลต์งานนี้ เป็น “สุดยอด SMEs ของดีทั่วไทย” ที่เอสเอ็มอีแบงก์จัดขึ้น ภายใต้คอนเซ็ปต์ 4 พร้อมเสิร์ฟ คือ 1.ของกินถูกปาก 2.ของฝากถูกใจ 3.เงินทุนหลากหลาย และ 4.ตั้งตัวได้ในงาน ซึ่งถือว่าเป็นงานที่ครบเครื่องสำหรับผู้ที่มาช็อปมาชิมหรือมาซื้อของในงาน หรือต้องการองค์ความรู้ เงินทุนดอกเบี้ยต่ำ จะเป็นจุดศูนย์รวมภายในงานเดียว
เสิร์ฟที่ 1 ของกินถูกปาก เอสเอ็มอีแบงก์ได้ยกทัพสินค้าทั่วทุกภาคของเมืองไทยมาให้ได้ลิ้มลอง
เสิร์ฟที่ 2 ของฝากถูกใจ เอสเอ็มอีแบงก์ได้ขนสินค้าดีเด่นจากผู้ประกอบการเอสเอ็มอีไทยมาลดราคากระหน่ำ และมีไข่ไก่ น้ำมันพืช ข้าวสาร น้ำตาลทราย ราคาถูกมาจำหน่าย
เสิร์ฟที่ 3 เงินทุนหลากหลาย มีเงินสะพัดพร้อมจัดเต็ม 1 แสนล้านบาท โดยเอสเอ็มอีแบงก์ พร้อมให้บริการสินเชื่อดอกเบี้ยต่ำ 4% ตามนโยบายรัฐบาลที่ช่วยผู้ประกอบการเอสเอ็มอี อีกทั้งยังมีโครงการร่วมลงทุน วงเงิน 2,000 ล้านบาท สร้างอาชีพสร้างรายได้ กองทุนสร้างเถ้าแก่ใหม่ 4 ล้านบาท ที่พร้อมสนับสนุนนักศึกษาที่มีไอเดียเด็ดๆ ในการทำธุรกิจรายละ 2 แสนบาท รวมถึงมีกองทุนคืนคนดีสู่สังคม 1 ล้านบาท ซึ่งจะมีบริการตรวจเครดิตบูโรฟรีด้วยตลอดทั้งงาน
เสิร์ฟที่ 4 ตั้งตัวได้ในงาน เอสเอ็มอีแบงก์ได้จับมือกับหน่วยงานพันธมิตรต่างๆ มาให้ความรู้และคำปรึกษาแนะนำสำหรับผู้ประกอบการเอสเอ็มอีจากสำนักงานส่งเสริมวิสาหกิจขนาดกลางและขนาดย่อม (สสว.) ที่จะมาช่วยเรื่องการขึ้นทะเบียนผู้ประกอบการ และยังมีกระทรวงพาณิชย์ บรรษัทประกันสินเชื่ออุตสาหกรรมขนาดย่อม (บสย.) และกรมตรวจบัญชีสหกรณ์ พร้อมมาให้คำปรึกษาแนะนำในด้านต่างๆ เป็นต้น
นอกจากนี้ ผู้มาร่วมงานนี้จะมีโอกาสในการเรียนรู้การสร้างตลาดรับคำปรึกษาด้านการออกแบบโลโก้ และการทำแพ็กเกจจิ้งให้ติดตลาด และยังได้ฝึกอาชีพจากสถาบันชั้นนำ เช่น สอนทำซูชิ ทำวุ้นแฟนซี ทำร้านกาแฟ และมีธุรกิจแฟรนไชส์ ให้ผู้สนใจทำธุรกิจมาติดต่อไปสร้างอาชีพในราคาไม่เกิน 2 แสนบาท ในขณะเดียวกันกระทรวงวิทยาศาสตร์ฯ ยังมีกิจกรรมฝึกอบรมถ่ายทอดเทคโนโลยี เพื่อส่งเสริมต่อยอดการสร้างอาชีพมากกว่า 20 หลักสูตร